সর্বভারতীয় তদন্ত কমিটির রিপোর্টকে স্বাগত জানালেন হিনা সিধু! অভিনব বিন্দ্রার নেতৃত্বে চার সদস্যের তদন্ত কমিটি বুধবার সর্বভারতীয় রাইফেল সংস্থাকে রিওতে ১২জন শুটারদের ব্যর্থতার রিপোর্ট জমা দিয়েছে। যাঁদের মধ্যে হিনাও আছেন।
রিওতে ২৫ মিটার ইভেন্টে প্রথমবার নেমেছিলেন হিনা। ২৫ এবং ১০ মিটার, কোনও ইভেন্টেই তিনি মূল পর্বে উঠতে পারেননি। কমিটি পরামর্শ দিয়েছে, হিনার ভাবা উচিত যে, আন্তর্জাতিক ইভেন্টে তাঁর দু’টো ইভেন্টে আদৌ নামার প্রয়োজন আছে কি না। সদস্যদের মনে হয়েছে, ২৫ মিটার ইভেন্ট হিনার ১০ মিটার ইভেন্টের প্রস্তুতিতে ব্যাঘাত ঘটাচ্ছে। ২৭ বছর বয়সী শুটার বললেন ‘‘এরকম রিপোর্টের প্রয়োজন ছিল। আমি ধন্যবাদ দিচ্ছি তদন্ত কমিটির সদস্যদের। নিজেদের ভুল সংশোধন করার জন্য এই রিপোর্ট প্রয়োজনীয়।’’ হিনা আরও বললেন, ‘‘আগামী ফেব্রুয়ারিতে শুটিং বিশ্বকাপে দু’টো ইভেন্টেই নামব। যদি ২৫ মিটার ইভেন্টে ব্যর্থ হই তারপর হয়তো শুধু ১০ মিটারে মনঃসংযোগ করব।’’ 
কমিটি আরও জানিয়েছে, রিওর আগে পিস্তল শুটিংয়ের জাতীয় কোচ পাভেল স্মিরনভের সঙ্গে হিনার কোনও বোঝাপড়া ছিল না। এই প্রসঙ্গে হিনার প্রতিক্রিয়া, ‘‘আগের কোচ আনাতোলি পারদিয়েনি দু’টো ইভেন্টের কোচিংয়েই ভীষণ দক্ষ ছিলেন। কিন্তু তারপর কোনও বিদেশি কোচের কাছে সেই মানের কোচিং পাইনি। স্বামী রৌনকের কোচিংয়ে আমি সন্তুষ্ট।’’
হিনা স্বাগত জানালেও প্রবল অস্বস্তিতে মুম্বইয়ের ২৪ বছর বয়সী মহিলা শুটার অয়নিকা পাল। তাঁর বিরুদ্ধে তদন্ত কমিটির সদস্যদের অসৎ আচরণের অভিযোগ তুলেছেন। কমিটি জানিয়েছে, সুমা শিরু তাঁর বরাবরের কোচ। অথচ রিওর আগে অয়নিকা ফেডারেশনকে জানিয়েছিলেন সুমা তাঁর মেন্টর! কোচ থোমাস ফার্নিক। 
বৃহস্পতিবার মুম্বই থেকে অয়নিকা বললেন, ‘‘রিপোর্ট পড়েছি। এখন কিছু বলব না। কোচ এবং ঘনিষ্ঠদের সঙ্গে আলোচনা করব।  তবে আমি কোনও অসৎ পথ অবলম্বন করিনি।’’